CELEX: 22019D0920
Language: hr
Date: 2019-05-23 00:00:00
Title: Odluka br. 1/2019 Vijeća ministara AKP-EU od 23. svibnja 2019. o delegiranju Odboru veleposlanika AKP-EU ovlasti za odluku o donošenju prijelaznih mjera na temelju članka 95. stavka 4. Sporazuma o partnerstvu AKP-EU [2019/920]

5.6.2019   
               
               
                  HR
               
               
                  Službeni list Europske unije
               
               
                  L 146/114
               
            
         ODLUKA br. 1/2019 VIJEĆA MINISTARA AKP-EU
         od 23. svibnja 2019.
         o delegiranju Odboru veleposlanika AKP-EU ovlasti za odluku o donošenju prijelaznih mjera na temelju članka 95. stavka 4. Sporazuma o partnerstvu AKP-EU [2019/920]
         VIJEĆE MINISTARA AKP-EU,
         uzimajući u obzir Sporazum o partnerstvu između članica Skupine afričkih, karipskih i pacifičkih država s jedne strane i Europske zajednice i njezinih država članica s druge strane (1), a posebice članak 15. stavak 4. tog sporazuma,
         budući da:
         
                     (1)
                  
                  
                     Sporazum o partnerstvu između članica Skupine afričkih, karipskih i pacifičkih država („AKP”) s jedne strane i Europske zajednice i njezinih država članica s druge strane („Sporazum o partnerstvu AKP-EU”) primjenjuje se do 29. veljače 2020.
                  
               
                     (2)
                  
                  
                     U skladu s člankom 95. stavkom 4. prvim podstavkom Sporazuma o partnerstvu AKP-EU pregovori o novom Sporazumu o partnerstvu AKP-EU započeli su u rujnu 2018. U slučaju da novi sporazum ne bude spreman za primjenu do datuma isteka postojećeg pravnog okvira, bit će nužno prilagoditi prijelazne mjere.
                  
               
                     (3)
                  
                  
                     Člankom 95. stavkom 4. drugim podstavkom Sporazuma o partnerstvu AKP-EU predviđeno je da Vijeće ministara donosi sve prijelazne mjere koje su potrebne dok novi Sporazum ne stupi na snagu.
                  
               
                     (4)
                  
                  
                     U skladu s člankom 15. stavkom 4. Sporazuma o partnerstvu AKP-EU Vijeće ministara AKP-EU može donijeti odluku o delegiranju ovlasti na Odbor veleposlanika AKP-EU, uključujući ovlast za donošenje odluke o prijelaznim mjerama.
                  
               
                     (5)
                  
                  
                     Redoviti godišnji sastanak Vijeća ministara AKP-EU održat će se 23. i 24. svibnja 2019. u Bruxellesu. Prijelazne mjere nisu dogovorene te ih stoga Vijeće ministara AKP-EU ne može donijeti na svojem redovitom sastanku. Do isteka Sporazuma o partnerstvu AKP-EU nisu predviđeni daljnji sastanci Vijeća ministara AKP-EU pa je odluku o donošenju prijelaznih mjera na temelju članka 95. stavka 4. Sporazuma o partnerstvu AKP-EU potrebno delegirati na Odbor veleposlanika AKP-EU kako bi se osiguralo pravodobno donošenje odluke o prijelaznim mjerama.
                  
               DONIJELO JE OVU ODLUKU:
         
            Članak 1.
            Vijeće ministara AKP-EU delegira ovlasti na Odbor veleposlanika AKP-EU u skladu s člankom 15. stavkom 4. Sporazuma o partnerstvu AKP-EU za odluku o donošenju svih prijelaznih mjera koje su na temelju članka 95. stavka 4. Sporazuma o partnerstvu AKP-EU potrebne dok novi sporazum ne stupi na snagu.
         
         
            Članak 2.
            Ova Odluka stupa na snagu na dan donošenja.
         
         
            Sastavljeno u Bruxellesu 23. svibnja 2019.
            
               
                  Za Vijeće ministara AKP-EU
               
               
                  Predsjednik
               
               Tjekero TWEYA
            
         
         
            (1)  SL L 317, 15.12.2000., str. 3.